สวัสดีครับ ในบทนี้ผมจะพูดถึงเรื่อง การไปพักโรงแรมนะครับ ถ้าเกิดว่าเราเดินทางในช่วงไฮซีซัน ก็คือช่วงที่มีนักท่องเที่ยวเยอะ ๆ เนี่ย เราจำเป็นจะต้องจองห้องพักก่อนนะครับ เพราะว่าไม่งั้น เราอาจจะหาที่พักไม่ได้ ช่วงไฮซีซัน เป็นช่วงที่มีนักท่องเที่ยวเยอะมาก ๆ แล้วส่วนใหญ่แล้ว พวกเขาก็จะจองห้องเต็มหมดเลยนะครับ ผมเคยไป เอ่อ..เกาะช้างอะ แล้วไปในช่วงวันสงกรานต์ แล้วทีนี้เราก็หาที่พักไม่ได้ เลยต้องนอนเต็นท์กันอะ เพราะว่าเราไม่ได้จองโรงแรมก่อน ดังนั้นผมจะแนะนำว่า ถ้าเกิดว่า เราต้องเดินทางไปไหน ไกล ๆ เดินทางไปต่างจังหวัด ต่างเมืองเนี่ย ถ้าเดินทางในช่วงไฮซีซัน ก็ควรจะจองห้องพักไว้ก่อนนะครับ วิธีการจองห้องพักก็ไม่ยากนะครับ เราแค่โทรไปหาโรงแรมที่เราต้องการจะพัก แล้วก็บอกวันเวลาที่เราจะเข้าไปนะครับ บอกให้แน่นอนนะครับว่าวันไหน เวลาไหน เดือนไหน เขาจะได้กะให้เราได้ถูกได้นะครับ ห้องพักที่เราจะเลือกก็มีหลายแบบนะครับ มีตั้งแต่แบบห้องพักเตียงเดี่ยว ก็คือห้องที่มีเตียงเล็ก ๆ เตียงเดียวสำหรับนอนคนเดียวนะครับ แล้วก็ห้องพักเตียงคู่ ก็จะมีเตียงเล็ก ๆ สองอันนะครับ สำหรับนอนสองคน แล้วก็ห้องพักเตียงใหญ่ ก็คือเป็นห้อง ห้องพักที่มีเตียงใหญ่ ๆ เตียงเดียว นอนได้สองคนนะครับ ถ้าเรามากันสามคนก็ต้องนอนแบบห้องพักสามคนนะครับ จะมีเตียงใหญ่หนึ่งเตียงแล้วก็เตียงเล็กหนึ่งเตียง ถ้าเกิดมากันสี่คนก็จะเป็นห้องที่เป็นเตียงใหญ่สองเตียงเลย ตอนที่เราจองเนี่ย เราก็ต้องบอกให้แน่ชัดนะครับว่า เรามากันกี่คน ทางโรงแรมเขาจะได้จัดห้องพักที่เหมาะสมสำหรับจำนวนคนที่เรามีนะครับ แล้วก็บอกด้วยนะครับว่า เราต้องการอะไรเพิ่มเติมหรือเปล่า ต้องการห้องพักที่ติดทะเลไหม มีวิวไหม หรือว่าต้องการอยู่ชั้นหนึ่งอย่างเงี้ย ก็คือบอกให้แน่ชัดนะครับว่าเราต้องการแบบไหน แต่ถ้าเกิดว่าเราเดินทางในช่วงโลว์ซีซันเนี่ย เราก็ไม่จำเป็นต้องจองห้องพักนะครับ เพราะว่าช่วงนี้เป็นช่วงที่ นักท่องเที่ยวมาเที่ยวน้อย โรงแรมก็จะมีห้องว่างเหลือเยอะ เราสามารถที่จะเดินเข้าไปที่โรงแรมแล้วก็ขอห้องพักได้เลยนะครับ ข้อดีของการไปพักช่วงโลว์ซีซันก็คือ เราอาจจะได้ค่าห้องพักถูกนะครับ เพราะว่าช่วงนี้เป็นช่วงที่โรงแรมเขาจะลดราคาลง เพื่อกระตุ้นยอดขายของเขานะครับ อย่างที่พัทยาเมื่อก่อนเนี่ย ตอนที่เป็นช่วงโลว์ซีซัน เขาก็มีการแถมห้องพักนะครับ ก็คือพักหนึ่งห้องแถมอีกหนึ่งห้อง ถ้าเรามาเที่ยวหลาย ๆ คนเนี่ย ก็ถือว่าคุ้มนะครับ ได้ห้องฟรีหนึ่งห้องเลย บางที่เขาก็แถมอาหารเช้าฟรีนะครับ หรือไม่ก็ มีบริการนวดสปาอะไรพวกเนี้ยให้ หนึ่งครั้งฟรี อะไรอย่างเนี้ยนะครับ ดังนั้นถ้าเป็นไปได้เนี่ย เราก็ควรที่จะเลือกเดินทางในช่วงโลว์ซีซันนะครับ เพราะว่าเราจะได้สิทธิประโยชน์จากทางโรงแรมเยอะแยะมากมายเลย ซึ่งมันดีกว่าการเดินทางในช่วงไฮซีซันนะครับ เพราะว่าเราต้องไปเบียดเสียดกับคนอื่น เราต้องไปเสียเวลาจองโรงแรม เราจะต้องไปวิตกกังวลว่า เราจะมีที่พักหรือเปล่า และถ้าเกิดว่า มันไม่มีขึ้นมาเนี่ย เราอาจต้องไปนอนเต็นท์เหมือนผม หรือไม่ก็ไปหาโรงแรมม่านรูดนอนนะครับ ซึ่งเราไม่อยากทำอย่างงั้นแน่นอน เวลาที่เราจะเข้าพักโรงแรมไหนเนี่ย เราก็ต้องมีหลักเกณฑ์ในการตัดสินใจใช่ไหมครับว่า เราเลือกเพราะอะไร ซึ่งอย่างผมเนี่ย ผมจะมองอย่างแรกก็คือ ราคานะครับ ถ้าเกิดว่าราคามันถูกและก็ดีเนี่ย ผมก็เลือกเลยนะครับ อย่างเช่นราคาสักห้าร้อยบาทและก็มีห้องพักที่สะอาด มีทีวี มีตู้เย็น มีแอร์ แล้วก็มีห้องน้ำที่สะอาด มันก็โอเคนะครับ แต่ถ้าเกิดว่าราคาถูกสักสามร้อยบาท แต่ว่าห้องพักมีแต่ฝุ่นสกปรก แอร์ก็เก่า ห้องน้ำก็เขลอะอย่างเงี้ย ผมไม่เลือกนะครับ ถึงมันจะถูกแต่ว่า มัน..มันห่วยเกิน ก็ไม่เอานะ อีกอย่างที่เราต้องคำนึงก็คือเรื่องความปลอดภัยนะครับ ต้องดูนะครับว่าห้องพักที่เราพักเนี่ย มันอยู่ตรงไหน อย่างโรงแรมบางที่เนี่ย อยู่ในหลืบในซอย แล้วแบบ..อันตรายอะ รอบข้างมีแต่ร้านเหล้าอย่างเงี้ย ซึ่งมันก็ไม่ปลอดภัยสำหรับเรานะครับ ถ้าเป็นไปได้เนี่ย เราก็ควรที่จะตรวจสอบจากอินเทอร์เน็ตก่อนนะครับ อาจจะดูพวกฟีดแบค ดูผลตอบรับจากคนที่เขาเคยไปพักเนี่ย ว่าเขาว่ายังไงบ้าง ถ้าผลตอบรับมันดี มีคนชม มีคนกดไลค์ มีคนชอบ เราก็ตัดสินใจได้ง่ายขึ้นนะครับ แต่ถ้าเกิดว่ามีแต่คนด่า มีแต่คนบ่น อันนั้นอย่าไปเลือกนะครับ เพราะว่ามันจะทำให้เราเสียสุขภาพจิตเปล่า ๆ